Paul Carrack

**Paul Melvyn Carrack** () er ein engelsk songar, låtskrivar og multi-instrumentalist. Carrack har vore medlem av fleire band, som Ace, Squeeze, Mike + The Mechanics og Roxy Music, og han har spelt i studio og turnert med mange artistar, som Nick Lowe, i tillegg til at han har hatt ein suksessrik solokarriere på eiga hand. 

## Karriere
Platekarrieren til Carrack starta med jazzrockbandet Warm Dust, som gav ut tre album mellom 1970 og 1972. Carrack spelte keyboard i bandet, og stundom andre instrument. Etter at Warm Dust vart oppløyst, danna Carrack og Warm Dust-bassisten Tex Comer pubrockbandet Ace. Carrack både skreiv og song på «How Long?», debutsingelen til Ace som vart ein hit i både Storbritannia og USA i 1975. I 1977 vart Ace oppløyst og Carrack byrja å arbeide som musikar for Frankie Miller. Han vart så medlem av Roxy Music, og spelte keyboard på gjenforeiningsalbumet deira frå 1979, *[[Manifesto av Roxy Music|Manifesto]]*. Carrack spelte òg på dei to neste Roxy Music-albuma, men som studiomusikar, ikkje bandmedlem. 

Kort tid etter han forlet Roxy Music som bandmedlem, gav han ut det første soloalbumet sitt i 1980, *Nightbird*. Det selde dårleg. 
I 1981 vart Carrack med i Squeeze som erstattar for Jools Holland. Denne besetninga fekk internasjonal suksess med *[[East Side Story av Squeeze|East Side Story]]*, med Carrack som vokalist på songen «Tempted», den største hitten deira i USA på denne tida. I 1982 hadde Carrack gått frå bandet og vart erstatta av Don Snow.

Frå seint i 1981 slo Carrack seg saman med Nick Lowe, og bandet hans akkompagnerte både Carrack og Lowe på kvar sine soloalbum. Bandet vart kalla Noise To Go. Carrack jobba òg i denne tida som studiomusikar for The Smiths og The Pretenders.

I 1985 vart Carrack kontakta av Mike Rutherford (frå Genesis) som bad han med i det nye sideprosjektet sitt Mike + The Mechanics. I 1986 vart Carrack medlem av det nye bandet til Roger Waters, The Bleeding Heart Band, og spelte på filmmusikkalbumet *[[albumet When the Wind Blows|When the Wind Blows]]*. Året etter gav Waters (framleis med Carrack) ut soloalbumet *[[Radio KAOS]]* og turnerte i USA og Europa. Carrack heldt fram solokarrieren sin i 1987 med hitalbumet *[[One Good Reason av Paul Carrack|One Good Reason]]* og hitsingelen «Don't Shed a Tear», som nådde 9. plass i USA. Frå den tid har Carrack heldt på med både solokarrieren og karrieren med Mike + The Mechanics. 

I 1990 spelte Carrack på *[[The Wall Live in Berlin]]* føre 250&nbsp;000. Han song «Hey You» og deltok på «The Tide Is Turning». I 1993 danna Carrack i lag med bassisten Tony Levin, trommeslagar Steve Ferrone, gitarist Phil Palmer og keyboardist/produsent Rupert Hine i bandet Spin 1ne 2wo. 

I 1993 kom Carrack attende til Squeeze og albumet *[[Some Fantastic Place]]*. Carrack har halde fram solokarrieren inn i 2000-åra. 

### Studioarbeid
Carrack har spelt på mange prosjekt. Nokre av desse er: 
* Keyboard på debutalbumet til The Smiths, *[[The Smiths av The Smiths|The Smiths]]* (1984)
* Piano på The Pretenders-albumet *Learning To Crawl* (1983)
* Keyboard og vokal på Roger Waters sitt *[[Radio K.A.O.S.]]* (1987) og den påfølgjande turneen.
* Orgel på Elton John sitt *Made in England* (1996) og *The Big Picture* (1997)
* Orgel og vokal på B.B. King sitt *Deuces Wild* (1997)
* Turnerte med Ringo Starr sitt All-Starr Band (2003)

## Diskografi
### Soloalbum
*1980 *Nightbird*
*1982 *Suburban Voodoo* - (US #78)
*1987 *[[One Good Reason av Paul Carrack|One Good Reason]]* - (US #67)
*1989 *Groove Approved* - (US #120)
*1996 *Blue Views* - (UK #55)
*1997 *Beautiful World* - (UK #88)
*2000 *Satisfy My Soul* - (UK #63)
*2001 *Groovin*'
*2002 *Still Groovin* - 
*2003 *It Ain't Over* - (UK #193)
*2005 *A Soulful Christmas* - [Paul Carrack & The SWR Big Band]
*2005 *Winter Wonderland* - [Paul Carrack & The SWR Big Band]
*2007 *Old, New, Borrowed and Blue*
*2008 *I Know That Name* - (UK #152)
*2010 *A Different Hat* - (UK #178) - [Paul Carrack with The Royal Philharmonic Orchestra]

## Kjelder


**Denne artikkelen bygger på «[[:en:Paul Carrack|Paul Carrack]]» frå ,  den 7. april 2011.* 
*** oppgav desse kjeldene:*
***The Rolling Stone Encyclopedia of Rock & Roll*, Fireside, 2001, p.&nbsp;4. ISBN 0743201205
**Buckley, Peter. *The Rough Guide to Rock, Rough Guides*, 2003, p.&nbsp;3. ISBN 1843531054
**Mann, Brent. *99 Red Balloons...and 100 Other All-Time Great One-Hit Wonders*, Citadel Press, 2003, p.&nbsp;120. ISBN 0806525169


## Bakgrunnsstoff
*Offisiell nettstad